รัฐบาลไทย-ข่าวทำเนียบรัฐบาล-คณะนักศึกษาหลักสูตร วปส. รุ่น 8 ระดมสมองเสนอแนวทางพัฒนาเทคโนโลยีด้านประกันภัย
วันศุกร์ที่ 28 ธันวาคม 2561
คณะนักศึกษาหลักสูตร วปส. รุ่น 8 ระดมสมองเสนอแนวทางพัฒนาเทคโนโลยีด้านประกันภัย
• เลขาธิการ คปภ. พร้อมคณะนักศึกษา ร่วมปิดหลักสูตร วปส.8 ประสานเสียงพร้อมรวมพลังช่วยขับเคลื่อนอุตสาหกรรมประกันภัยไทย เพื่อประโยชน์ของประเทศชาติและประชาชน
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เป็นประธานใน พิธีปิดการศึกษาอบรมหลักสูตรวิทยาการประกันภัยระดับสูง (วปส.) รุ่นที่ 8 ประจําปี 2561 ซึ่งจัดขึ้นเมื่อวันที่ 7 ธันวาคม 2561 ณ โรงแรมเทวมันตร์ทรา จังหวัดกาญจนบุรี โดยหลักสูตร วปส. รุ่นที่ 8 นี้ เป็นรุ่นที่มีผู้ให้ความสนใจเป็นจํานวนมากที่สุดตั้งแต่มีการจัดหลักสูตรดังกล่าวที่ผ่านมา โดยมีผู้เข้าอบรม จํานวนทั้งสิ้น 99 คน ซึ่งเป็นผู้บริหารระดับสูงจากหน่วยงานภาคราชการ รัฐวิสาหกิจ และหน่วยงานของรัฐ จํานวน 16 คน ภาคเอกชน จํานวน 57 คน ภาคธุรกิจประกันภัย จํานวน 20 คน และภาคการเงิน 6 คน
หลักสูตรวิทยาการประกันภัยระดับสูง (วปส.) จัดขึ้นเพื่อให้ผู้บริหารระดับสูงจากหน่วยงานภาครัฐ ภาคเอกชน และธุรกิจประกันภัย มีองค์ความรู้ด้านการประกันภัย การบริหารจัดการความเสี่ยงภัย รวมทั้งมีการแลกเปลี่ยนความรู้ ข้อคิดเห็นต่างๆ ตลอดจนการส่งเสริมการเป็นผู้นําที่มีคุณธรรม และเสริมสร้างความสามารถด้านบริหารจัดการเชิงสร้างสรรค์ เพื่อนําไปปรับใช้กับองค์กรให้สอดคล้องกับสภาวการณ์ทางการเมือง เศรษฐกิจและสังคมของโลก ซึ่งนักศึกษา วปส. ที่สําเร็จการอบรมในหลักสูตรนี้ จะได้รับความรู้ความเข้าใจเกี่ยวกับการประกันชีวิตและการประกันวินาศภัย การกํากับดูแลธุรกิจประกันภัย และการบริหารความเสี่ยง รวมถึงด้านการบริหารและวิสัยทัศน์ผู้นําองค์กรในยุคดิจิทัล จึงถือได้ว่าหลักสูตรวิทยาการประกันภัยระดับสูง (วปส.) เป็นหลักสูตรเดียวในประเทศไทยที่ให้ความรู้ด้านการประกันภัย และสหวิทยาการที่เกี่ยวข้องกับการประกันภัยอย่างครบวงจร
สําหรับการศึกษาหลักสูตร วปส. รุ่นที่ 8 นี้ นอกจากการรับฟังการบรรยายและแลกเปลี่ยนข้อคิดเห็นในห้องเรียนแล้ว ยังมีกิจกรรมการศึกษาดูงานทั้งในและต่างประเทศ กิจกรรมความรับผิดชอบต่อสังคม (CSR) กิจกรรมการจัดทํารายงานการศึกษากลุ่ม (Group Project : GP) และกิจกรรมต่างๆ ที่ทําร่วมกัน ซึ่งกิจกรรมดูงานในประเทศถือว่าเป็นภาคปฏิบัติของหลักสูตรฯ โดยได้ศึกษาดูงานที่จังหวัดชลบุรี ซึ่งเป็นจังหวัดที่สําคัญแห่งหนึ่งในภาคตะวันออก ที่มีศักยภาพด้านการค้า การลงทุนที่มีการเติบโตอย่างมาก และเป็นจังหวัดที่คณะรัฐมนตรีให้ความสําคัญกับโครงการระเบียบเศรษฐกิจภาคตะวันออก (East Economic Corridor: EEC) โดยกิจกรรมการศึกษาดูงานด้านการบริหารจัดการความเสี่ยงประกอบไปด้วย การรับฟังการบรรยายจากบริษัท ไทยออยล์ จํากัด (มหาชน) การรับฟังการบรรยายของสถานีควบคุมและรับสัญญาณดาวเทียมไทยโชค (ศรีราชา) ในการนําข้อมูลมาช่วยในการบริหารจัดการความเสี่ยงและด้านต่างๆ เช่น อุทกภัย ภัยแห้ง สภาพภูมิประเทศในพื้นที่ต่างๆ ตลอดจนการเปลี่ยนแปลงสภาพภูมิอากาศ รวมทั้งเยี่ยมชมและการรับฟังการบรรยายพิเศษของหน่วยรบพิเศษทําลายใต้น้ําจู่โจม กองเรือยุทธการ ภารกิจด้านการช่วยเหลือ 13 หมูป่า ณ วนอุทยานถ้ําหลวง-ขุนน้ํานางนอน การรับฟังและชมการสาธิตการปฏิบัติการของหน่วยทหารนาวิกโยธิน
ทั้งนี้ ในส่วนของกิจกรรมดูงานในต่างประเทศ หลักสูตรฯ ได้กําหนดให้ไปศึกษาดูงาน ณ สมาพันธรัฐสวิส (Switzerland) และสหพันธ์สาธารณรัฐเยอรมนี โดยได้ไปศึกษาดูงานทั้งหน่วยงานกํากับภาคธุรกิจประกันภัย บริษัทประกันชีวิต บริษัทประกันวินาศภัย บริษัทประกันภัยต่อ และองค์การการค้าโลก ซึ่งทําให้ผู้เข้ารับการอบรม ได้เรียนรู้เกี่ยวกับแนวทางการกํากับดูแลธุรกิจประกันภัยตามมาตรฐานสากล นวัตกรรมใหม่ของผลิตภัณฑ์ประกันภัย รวมทั้งแนวทางให้การดูแลผู้เอาประกันภัย การชดใช้ค่าสินไหมทดแทน การประกันภัยทางด้านการเกษตรและปศุสัตว์ให้กับประเทศไทยต่อไป
ในช่วงระหว่างศึกษาอบรม สํานักงาน คปภ. ร่วมกับนักศึกษาหลักสูตร วปส. รุ่นที่ 8 ได้มีกิจกรรมความรับผิดชอบต่อสังคม (CSR) โดยร่วมกันบริจาครถพยาบาลพร้อมอุปกรณ์ให้ความช่วยเหลือที่จําเป็นให้กับโรงพยาบาลมายอ จังหวัดปัตตานี และร่วมบริจาคเงินให้กับโรงพยาบาลศิริราช เป็นจํานวนเงินรวม 2,093,000 บาท
นอกจากนี้ การศึกษาในหลักสูตร วปส. กําหนดให้มีการจัดทํารายงานการศึกษากลุ่ม (Group Project : GP) ซึ่งเป็นกิจกรรมที่หลักสูตรฯ ให้ความสําคัญเป็นอย่างมาก และเป็นข้อบังคับที่ทุกกลุ่มจะต้องปฏิบัติ ซึ่งผู้เข้ารับการอบรมหลักสูตร วปส. รุ่นที่ 8 นั้น เป็นบุคคลที่มีความรู้ ความสามารถพิเศษ มีประสบการณ์ในหลากหลายสาขาอาชีพ ซึ่งนับเป็นโอกาสอันดีที่ สํานักงาน คปภ. จะได้รับฟังความคิดเห็น ร่วมกันระดมความคิดและแบ่งปันประสบการณ์ในแง่มุมต่างๆ เพื่อนําเสนอในรูปแบบเชิงวิชาการ และในการปิดหลักสูตร วปส.รุ่นที่ 8 ครั้งนี้ ผู้เข้ารับการอบรมได้มีการนําเสนอรายงานการศึกษากลุ่ม GP ให้กับคณาจารย์ที่ปรึกษา ประกอบด้วย อาจารย์ผู้ทรงคุณวุฒิจากมหาวิทยาลัย และผู้บริหารระดับสูงสํานักงาน คปภ. โดยในปีนี้ผู้เข้ารับการอบรมได้มีการนําเสนอผลงานที่น่าสนใจและมีนวัตกรรมทันสมัยต่อการเปลี่ยนแปลงในยุคดิจิทัล อาทิ การศึกษาเพื่อเพิ่มผลประโยชน์บัตรสวัสดิการแห่งรัฐ โดยให้กลุ่มประชากรที่มีรายได้น้อยของสังคมได้มีโอกาสและมีสิทธิประโยชน์ด้านการประกันภัยแบบรายย่อย Insurance open data by blockchain แนวทางการส่งเสริมสินเชื่อที่อยู่อาศัยในยุค 4.0 โดยใช้นวัตกรรมประกันภัย ผลิตภัณฑ์ประกันชีวิตสําหรับอาชีพอิสระเพื่อรองรับสังคมผู้สูงอายุ ระบบข้อมูลสิทธิการรักษาพยาบาลจากกรมธรรม์ประกันสุขภาพ การประกันสุขภาพสําหรับแรงงานต่างด้าวในประเทศ และการพัฒนา Mobile Application เพื่อส่งเสริมและเพิ่มประสิทธิภาพให้ความรู้และสร้างความตระหนักในการทําประกันภัยกับประชาชนอย่างยั่งยืน ซึ่งจะได้นําไปประยุกต์ใช้และเป็นประโยชน์ต่อการกํากับดูแลธุรกิจประกันภัย อุตสาหกรรมประกันภัย สังคมและประเทศชาติต่อไปในอนาคต นอกจากนี้ยังมีกิจกรรมการวิพากษ์หลักสูตร วปส. โดยผู้แทนนักศึกษา วปส. รุ่นที่ 8 เพื่อรับฟังความคิดเห็นในด้านต่างๆ ทั้งเนื้อหาวิชา ระยะเวลาในการอบรม และกิจกรรมต่างๆ ของหลักสูตร สําหรับเป็นแนวทางในการนําไปปรับปรุงหลักสูตร วปส.รุ่นต่อไปเพื่อให้เกิดประโยชน์สูงสุด
ในตอนท้าย เลขาธิการ คปภ. ได้ให้โอวาทแก่ผู้จบหลักสูตร วปส. รุ่นที่ 8 โดยมีใจความสําคัญว่า หลักสูตร วิทยาการประกันภัยระดับสูง เป็นหลักสูตรเดียวในประเทศไทยที่ให้ความรู้ด้านการประกันภัย และการที่ผู้เข้าอบรมทุกท่านมาจากหลากหลายอาชีพที่มารวมกันในสถาบันฯ แห่งนี้ ได้หลอมรวมความรู้และประสบการณ์ในการสร้างสรรค์สิ่งดีๆ และพลังอันยิ่งใหญ่ให้เกิดประโยชน์ต่อสังคม ประเทศชาติ และอุตสาหกรรมประกันภัยอย่างมาก ต่อจากนั้น ผู้รับการอบรมหลักสูตร วปส. รุ่นที่ 8 ได้แสดงมุทิตาจิตต่อคณะผู้บริหาร คปภ. และคณะอาจารย์ที่ปรึกษา รวมทั้งได้มีกิจกรรม CSR “วปส.ร่วมใจปลูกต้นไม้ให้แผ่นดิน” ณ อําเภอท่าม่วง จังหวัดกาญจนบุรี